
                                                       Nr.23/122/2007
BIROUL PERMANENT
AL

CAMEREI DEPUTAŢILOR

Vă înaintăm, alăturat, RAPORTUL asupra propunerii legislative pentru modificarea şi completarea Legii nr. 325 din 14 iulie 2006 privind serviciul public de alimentare cu energie termică, transmisă cu adresa nr. P.l.x 282 din 23 aprilie 2007 şi înregistrată la comisie sub nr. 23/122 din  24 aprilie 2007. 
În raport de obiectul şi conţinutul său, propunerea legislativă face parte din categoria legilor organice, la fel ca legea asupra căreia intervine legislativ.
În conformitate cu prevederile art. 75 din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, Camera Deputaţilor este Camera decizională. 
PREŞEDINTE,

Iulian Iancu

                  Nr.23/122/2007
R A P O R T
asupra propunerii legislative pentru modificarea şi completarea             Legii nr. 325 din 14 iulie 2006 privind serviciul public de alimentare
cu energie termică
În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere în fond, cu propunerea legislativă pentru modificarea şi completarea Legii nr. 325 din 14 iulie 2006 privind serviciul public de alimentare cu energie termică, transmisă cu adresa nr. P.l.x 282 din 23 aprilie 2007 şi înregistrată la comisie sub nr. 23/122 din 24 aprilie 2007.
În raport de obiectul şi conţinutul său, propunerea legislativă face parte din categoria legilor organice, la fel ca legea asupra căreia intervine legislativ.
Senatul, în calitate de primă Cameră sesizată, a respins propunerea legislativă în şedinţa din 16 aprilie 2007.
Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au avizat negativ propunerea legislativă.
Consiliul Legislativ a avizat favorabil propunerea legislativă, cu observaţii şi propuneri, conform avizului nr. 173/18.12.2006.
Guvernul României, prin punctul său de vedere transmis cu adresa nr.125/15.01.2007,  nu susţine adoptarea acestei propuneri legislative în forma prezentată.
Propunerea legislativă are ca obiect de reglementare modificarea şi completarea Legii serviciului public de alimentare cu energie termică nr. 325/2006, în sensul încheierii unor convenţii care urmează să fie anexate contractului de furnizare a energiei termice între furnizor şi fiecare consumator din cadrul unui condominiu, alimentat din acelaşi branşament termic, prin care să se stabilească debranşarea/deconectarea consumatorilor care nu îşi achită facturile emise de operatori, fără afectarea consumatorilor care îşi achită facturile.
Membrii Comisiei pentru industrii şi servicii au examinat propunerea legislativă  în şedinţa din 22 mai 2007 şi au  hotărât, cu majoritate de voturi, să propună plenului Camerei Deputaţilor respingerea acesteia deoarece,  până la finalizarea, la nivel naţional, a contorizării branşamentelor, ar fi cel puţin incorect şi injust faţă de consumatori să i se acorde furnizorului dreptul de a factura consumurile individuale de energie termică în funcţie de indicaţiile unor contoare de combustibil aflate în centrala termică.
La lucrări au fost prezenţi 20 de deputaţi, din totalul de 23 de membri ai comisiei.
Din partea ANRSC au participat, ca invitaţi, doamna Rodica Pop – director şi domnul  Iulian Băndoiu – director.
Potrivit prevederilor art.75 din Constituţia României, republicată, şi  ale art.92 alin (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
                        PREŞEDINTE,                                         SECRETAR,
                          Iulian Iancu                                            Aurelia Vasile
Consilier parlamentar, Silvia Vlăsceanu

